กระทรวงแรงงาน เดินหน้าตรวจโควิด-19 เชิงรุกแก่แรงงานในสถานประกอบการ
นายสุชาติ ชมกลิ่น รัฐมนตรีว่าการกระทรวงแรงงาน ลงพื้นที่ตรวจเยี่ยม มอบสิ่งของและให้กำลังใจลูกจ้างที่เข้ารับการตรวจโควิด-19 เชิงรุกเพื่อผู้ประกันตนในสถานประกอบการ ณ บริษัทแห่งหนึ่ง อำเภอเมือง จังหวัดปทุมธานี โดยมีนายสุทธิ สุโกศล ปลัดกระทรวงแรงงาน นายทศพล กฤตวงศ์วิมาน เลขาธิการสำนักงานประกันสังคม นายชัยวัฒน์ ชื่นโกสุม ผู้ว่าราชการจังหวัดปทุมธานี พร้อมด้วยผู้บริหารกระทรวงแรงงาน เข้าร่วมในครั้งนี้ด้วย รัฐมนตรีว่าการกระทรวงแรงงาน กล่าวว่า จังหวัดปทุมธานี เป็นหนึ่งในจังหวัดพื้นที่สีแดงเข้ม ที่ได้เพิ่มจุดตรวจคัดกรองหาเชื้อโควิด-19 เชิงรุกแก่แรงงานในสถานประกอบการเพื่อเร่งควบคุมสถานการณ์การแพร่ระบาดของโรคโควิด-19 ซึ่งสำนักงานประกันสังคมจังหวัดปทุมธานี ได้ร่วมมือกับโรงพยาบาลการุณเวช ปทุมธานี สำนักงานสาธารณสุขจังหวัด บูรณาการทำงานเชิงรุก จัดรถโมบาย ตู้ตรวจโรคไปตั้งยังสถานประกอบการให้ลูกจ้างที่เข้าข่ายกลุ่มเสี่ยงความร่วมมือจากสถานพยาบาล ต่อการสัมผัสเชื้อได้รับการตรวจคัดกรองหาเชื้อโควิด-19 ซึ่งจะทราบผลภายระยะเวลา 24-48 ชั่วโมง โดยบริษัทแห่งนี้ เป็นสถานประกอบการหนึ่งที่อยู่ในแผนการตรวจ มีเป้าหมายผู้ประกันตนที่เข้ารับการตรวจ จำนวน 3,205 คน ซึ่งหากตรวจพบเชื้อก็จะต้องเข้าสู่กระบวนการควบคุมดูแลรักษาตามที่กระทรวงสาธารณสุขกำหนด โดยลูกจ้างในสถานประกอบการไม่ต้องเสียค่าใช้จ่าย ทั้งนี้ต้องขอขอบคุณผู้ประกอบการในการอนุเคราะห์ด้านสถานที่ในการตรวจคัดกรองหาเชื้อโควิด-19 เชิงรุกในสถานประกอบการ และการประชาสัมพันธ์แก่ลูกจ้างในสถานประกอบการให้เข้ารับตรวจคัดกรองโควิด-19